Kako se provodi usmeni ispit na daljinu? (nastavnici)
Za usmene ispite koji se održavaju na daljinu vrijede ista pravila kao i za ispite koji se održavaju izravno na Filozofskom fakultetu Sveučilišta u Zagrebu, što znači da su regulirani Pravilnikom o studiranju Filozofskog fakulteta, čl. 42-53. (<link>

Ispiti se provode u terminima ispita koji su određeni početkom akademske godine i koji su unijeti u ISVU. Budući da se usmeni ispiti moraju održavati u grupama, raspored grupa potrebno je objaviti studentima najkasnije 72h prije samog ispita.

Prilikom provođenja usmenih ispita na daljinu, na umu valja imati sljedeće:

 	Na početku ispita potrebno je uspostaviti video vezu te provjeriti funkcionalnost kamere i mikrofona (zvuk). Preporuča se da studenti nastavnicima daju brojeve telefona na koje ih se može kontaktirati u slučaju da tijekom ispita dođe do tehničkih poteškoća i prekida ispita.
 	Ispiti se održavaju s više studenata istovremeno (najmanje dva, a najviše četiri). Naime, čl. 43, st.1. Pravilnika o studiranju navodi da je usmeni dio ispita javan.
 	Prije početka ispitivanja, na eventualan zahtjev nastavnika, student nastavniku putem web-kamere mora predočiti studentsku iskaznicu (iksica) ili drugu ispravu s vidljivom fotografijom kako bi potvrdio svoj identitet.
 	Za korištenje aktivnosti BigBlueButton u ispitne svrhe, potrebno je slijediti upute dostupne ovdje:  <link>